ജനകീയ കൂട്ടായ്മയില് സ്കൂള് മതില് ഉയരുന്നു മുണ്ടേരി സംസ്ഥാന സര്ക്കാരിന്റെ പൊതുവിദ്യാഭ്യാസ യജ്ഞത്തിന് ഊര്ജമായി മുണ്ടേരിയില് ജനകീയ കൂട്ടായ്മയില് സ്കൂള് മതില് നിര്മാണം. അന്താരാഷ്ട്ര നിലവാരത്തിലേക്ക് ഉയര്ന്ന മുണ്ടേരി ജിവിഎച്ച്എസ്എസിനാണ് ജനകീയ കൈകോര്ക്കലിലൂടെ മതിലും കവാടവും ഒരുങ്ങുന്നത്. ഒന്പത് ലക്ഷത്തോളം രൂപ ചെലവ് വരുന്ന നിര്മാണ പ്രവര്ത്തനങ്ങളാണ് നാട്ടുകാരും സ്കൂള് അധികൃതരും ഏറ്റെടുത്ത് നടത്തുന്നത്. വിദഗ്ധ പ്രവൃത്തികള്ക്കടക്കമുള്ള മനുഷ്യാധ്വാനം, സാധന സാമഗ്രികള്, ട്രാന്സ്പോര്ട്ടേഷന്, ഭക്ഷണം എന്നിവയെല്ലാം സംഭാവന ചെയ്ത് നാടിന്റെ നന്മക്കായി സ്വയം സമര്പ്പിച്ചിരിക്കയാണ് ഈ കൂട്ടായ്മ. തൊഴിലാളികള്, യുവജനങ്ങള്, അധ്യാപകര്, ജീവനക്കാര്, മുന് അധ്യാപകര്, പൂര്വവിദ്യാര്ഥികള്, രക്ഷാകര്ത്താക്കള്, ജനപ്രതിനിധികള് എന്നിവരെല്ലാം ഒരു മനസ്സോടെയാണ് മതിലും കവാടവും കെട്ടുന്നത്. 80 മീറ്റര് നീളത്തിലാണ് കാവാടമുള്പ്പടെ ഉയരുന്നത്. ഒരു വര്ഷം മുമ്ബാണ് ജനകീയ കൂട്ടായ്മ രൂപീകരിച്ചത്. ഒന്നാം ഘട്ടമായി അടിത്തറ ഒരുക്കിയതിന് ശേഷം കോവിഡ് വ്യാപനത്തോടെ നീണ്ടുപോയ പ്രവൃത്തിയുടെ രണ്ടാം ഘട്ടം കഴിഞ്ഞയാഴ്ചയാണ് ആരംഭിച്ചത്. ഞായറാഴ്ച മാത്രം നൂറോളം പേരാണ് നിര്മാണപ്രവൃത്തിയില് പങ്കെടുത്തത്. നവംബറില് സ്കൂള് തുറക്കുന്നതോടെ പ്രവൃത്തി പൂര്ത്തികരിക്കാനാണ് ലക്ഷ്യമിടുന്നത്. സ്കൂള് പിടിഎ പ്രസിഡന്റും ജനകീയസമിതി കണ്വീനറുമായ എം ബി ബാബു, വാര്ഡ് കൗണ്സിലറും സമിതി ചെയര്മാനുമായ എം കെ ഷിബു, സ്കൂള് പ്രിന്സിപ്പല് പി ടി സജീവന്, അധ്യാപകന് സജി ആന്റോ, പൊതു പ്രവര്ത്തകരായ ഒ പി സൈനുദ്ദീന്, സി കെ നാസര്, എന് കെ അബ്ദുള് സലാം എന്നിവരാണ് പ്രവൃത്തികള്ക്ക് നേതൃത്വം നല്കുന്നത്. സംസ്ഥാനസര്ക്കാര് അഞ്ച് കോടി രൂപയുടെ കിഫ്ബി ഫണ്ട് ഉപയോഗിച്ചാണ് ആധുനിക സൗകര്യങ്ങളോടുകൂടിയ ബഹുനില കെട്ടിടം പൂര്ത്തിയാക്കി സ്കൂള് അന്താരാഷ്ട്ര നിലവാരത്തിലേക്ക് ഉയര്ത്തിയത്. 13 ക്ലാസ് മുറികള്, ലൈബ്രറി, ഓഫീസ് റൂം, സ്റ്റാഫ് റൂം, അഞ്ച് ലബോറട്ടറികള്, പാചകശാല, ഡൈനിങ് ഹാള്, യോഗഹാള്, കൗണ്സലിങ് റൂം, ടോയ്ലറ്റ് ബ്ലോക്കുകള് എന്നിവ അടങ്ങിയതാണ് പുതിയ കെട്ടിടം. ദേശാഭിമാനി വാര്ത്തകള് ഇപ്പോള് വാട്സാപ്പിലും ടെലഗ്രാമിലും ലഭ്യമാണ്. വാട്സാപ്പ് ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. ടെലഗ്രാം ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. Tags : മറ്റു വാര്ത്തകള്